మారుతీ ఉత్పత్తికి 'జాట్‌' దెబ్బ
- గుర్‌గావ్‌, మనేసర్‌లలో ఆగిన కార్యకలాపాలు
న్యూఢిల్లీ: రిజర్వేషన్లు కోరుతూ జాట్‌లు చేస్తున్న ఆందోళనల సెగలు క్రమంగా ఆర్థిక వ్యవస్థను తాకుతున్నాయి. ఆటోమొబైల్‌ పరిశ్రమలకు కీలక కేంద్రంగా ఉన్న హర్యాణాలో జాట్‌ ఆందోళన ప్రభావం ఎక్కువగా ఉండడంతో ఇక్కడి పలు చిన్న పరిశ్రమలతో పాటు మారుతీ వంటి బడా సంస్థల ఉత్పత్తి కార్యకాలాపాలు కూడా ప్రభావితం అవుతున్నాయి. జాట్‌ నిరసనల నేపథ్యంలో దేశంలో అత్యధికంగా కార్లను తయారీ సంస్థ మారుతీ సుజుకీ ఇండియా (ఎంఎస్‌ఐ) గుర్‌గావ్‌, మానేసర్‌ ప్లాంటులలో కార్యకలాపాలు నిలిచిపోయినట్లుగా తెలిపింది. విడిభాగాల సరఫరా ప్రభావితం అయిన నేపథ్యంలో సంస్థ ఉత్పత్తి కార్యకలాపాలు నిలిచినట్లు సంస్థ వివరణ ఇచ్చింది. జాట్‌ల నిరసనల కారణంగా శనివారం రెండో షిఫ్ట్‌ నుంచి గుర్‌గావ్‌, మానేసర్‌ ప్లాంటుల్లో ఉత్పత్తి నిలిచినట్లు కంపెనీ తెలిపింది. తిరిగి ఆయా ప్లాంటుల్లో కార్యకలాపాలు ఎప్పటి నుంచి తిరిగి ప్రారంభమవుతాయో తమకే తెలియదని సంస్థ అధికార ప్రతినిధి ఒకరు తెలిపారు. పరిస్థితిని బట్టి విడిభాగాల సరఫరా పునరుద్ధరణ జరుగుతుందనీ దీని ఆధారంగానే తిరిగి ఆయా ప్లాంటులలో కార్యకాలాపాలు మొదలవుతాయని ఆయన అన్నారు. మారుతీ సుజుకీ సంస్థకు ఈ రెండు ప్లాంటులు చాలా కీలకం. ఇక్కడ రోజు 5000లకు పైగా కార్లు వివిధ దశల్లో తయారు చేస్తుంటారు. కాగా, ద్విచక్ర వాహనాల దిగ్గజ సంస్థ హీరో మాత్రం తమ మానేసర్‌ ప్లాంట్‌లో కార్యకలాపాలు యథావిథిగా సాగుతున్నట్లు తెలిపింది. ఇప్పటి వరకు నిరసనల వల్ల ఉత్పత్తిపై ఎలాంటి ప్రభావం పడలేదని తెలిపింది. ఇక్కడ హీరో సంస్థ ఏడాదికి 16 లక్షల వాహనాలను తయారు చేస్తుంది.స్పైస్‌ జెట్‌ ప్రత్యేక విమానాలు.. జాట్‌ల ఆందోళన రోజురోజుకు తీవ్రతరం అవుతున్న నేపథ్యంలో హర్యాణాలో రవాణా వ్యవస్థ బాగా ప్రభావితం అవుతోంది. ఈ నేపథ్యంలో ప్రజలకు కలుగుతున్న అసౌకర్యాన్ని కొంత మేర తగ్గించేందుకు, అత్యవసర సేవల వారి కోసం స్పైస్‌జెట్‌ సంస్థ అదనంగా విమాన సేవలను అందించాలని నిర్ణయించింది. శనివారం రోజు ఢిల్లీ-ఛండీగఢ్‌, ఢిల్లీ-అమృత్‌సర్‌లలో ఉన్న ప్రయాణికుల కోసం అదనంగా సర్వీసులను నిడిపినట్లు సంస్థ వివరించింది.
మీ స్నేహితులకు రికమెండ్ చెయ్యండి